Curtea Constitutionala a sesizat Comisia de la Venetia in legatura cu atacurile Guvernului

de Adrian Popa la 03 Iul. 2012

Avand in vedere situatia deosebit de grava, atacurile fara precedent la adresa Curtii Contitutionale si a judecatorilor sai, precum si amenintarile cu revocarea lor, Curtea Constitutionala a sesizat Comisia Europeana pentru Democratie prin Drept (Comisia de la Venetia), Conferinta Curtilor Constitutionale din Europa, precum si celelalte institutii europene, se arata intr-un comunicat al institutiei care apara Constitutia Romaniei.

"Judecatorii Curtii Constitutionale, reuniti in plen la data de 3 iulie 2012, luand act de atacurile virulente pe care Guvernul, alte autoritati publice, precum si unele mijloace de informare in masa le-au declansat la adresa Curtii Constitutionale, culminand cu tot felul de solutii pentru desfiintarea acestei institutii, au decis sa faca urmatoarele precizari pentru toate autoritatile publice prevazute in Titlul III al Constitutiei – Parlament, Presedintele Romaniei, Guvernul Romaniei, Administratia publica centrala, Administratia publica locala, Autoritatea judecatoreasca – precum si pentru toti cetatenii Romaniei: in conformitate cu prevederile art.142 alineatul (1) din Legea fundamentala, Curtea Constitutionala este garantul suprematiei Constitutiei", se arata in comunicatul CCR.



Mai multi membri ai guvernului au atacat in ultimele zile, prin declaratii, CCR. Mai mult, premierul Voctor Ponta a ignorat o decizie a Curtii, mergand la summitul UE, desi CCR a aratat ca presedintele statului este cel care trebuie sa reprezinte Romania.

Potrivit judecatorilor CCR, toate atacurile din ultima perioada echivaleaza cu desfiintarea institutiei in componenta actuala stabilita pe baza Constitutiei: "Aceasta masura incalca grav dispozitiile art.145 din Constitutia Romaniei, in care se prevede ca pe durata exercitarii mandatului judecatorii sunt inamovibili – adica nu pot fi revocati."

Pentru garantarea impartialitatii, Constitutia prevede reinnoirea Curtii cu o treime din judecatorii ei, din 3 in 3 ani, iar judecatorii sa nu fie numiti de una si aceeasi autoritate ci, intr-o proportie egala de cate trei judecatori, de catre Camera Deputatilor, Senat si Presedintele Romaniei.